**НАРОДНО ЧИТАЛИЩЕ „ГЕОРГИ БАКАЛОВ 1933“**

**6000 Стара Загора ,ул. „Христо Ботев” № 103, тел: 0899946312**

**e-mail:** [nchbakalov@abv.bg](mailto:nchbakalov@abv.bg)

**П Р О Г Р А М А**

**ЗА ДЕЙНОСТТА НА ЧИТАЛИЩЕТО**

**ПРЕЗ 2022**

**ВЪВЕДЕНИЕ:**

Програмата за развитие  на читалищната дейност през 2022 г. е съобразена с изискванията на чл. 26 а, ал. 2 от Закона за народните читалища. Изготвянето й цели обединение на усилията за развитие и утвърждаване на читалището като обществена институция и важна част от градящите културната идентичност на град Стара Загора институти.

Тя обобщава най-важните моменти в работата на читалището , приоритети, цели и задачи, които ще спомогнат за укрепването, модернизирането и развитието му в общодостъпно и желано място за местната общност. Ще работим за създаване на условия за превръщането на институцията в информационно-образователен център,  утвърждаващ  ценностите на гражданското общество .

**СТРАТЕГИЧЕСКИ ЦЕЛИ**

* Подкрепа и насърчаване на любителското творчество, насочено към нематериалното културно наследство.
* Подпомагане на традиционните читалищни дейности и търсене на нови съвременни форми за тяхното развитие и предаване
* Създаване на условия за развитие и утвърждаване на библиотеката при читалището като съвременен център за ефективно библиотечно-информационно обслужване на широк кръг потребители;
* Развитие на професионалните  умения и повишаване на квалификацията на работещите в културната институция.

**ОПЕРАТИВНИ ДЕЙНОСТИ ЗА РЕАЛИЗИРАНЕ НА ПРОГРАМАТА**

**І. БИБЛИОТЕЧНА ДЕЙНОСТ**

Библиотечната дейност  е една от основните дейности за читалището като културна институция.

Работата на библиотеката ще бъде  насочена към:

1. Превръщането на библиотеката в съвременен обществен информационен център, полезен партньор и ефективен участник в процесите на информационно осигуряване на гражданите на Общината.

2. Поддържане на обществена библиотека на свободен достъп за библиотечно обслужване на около 200 читатели.

3. Обновяване на библиотечната дейност и **би**блиотечния фонд с  художествена, детска и учебно-помощна - ключ към повишаване броя на читателите.

4. Изготвяне на библиографски справки по различни теми.

5. Организиране  презентации на нови литературни творби и автори от местно и национално значение.

6.  Провеждане на срещи „На гости в библиотеката” на тема:„Разкажи за любимата си книга“.

7. Литературни срещи с творци на словото.

8. Вечери на любовната лирика с участието на местни литературни творци и почитатели на словото.

9. Експониране на изложби и кътове с литература – нова и тематична.

10. Извършване на технически услуги на читателите - ксерокопиране и сканиране на документи; компютърна обработка и принтиране на документи.

11. Повишаване качеството на работа с читателите –предлагане на интересни книги, внимание и индивидуален подход към интереса на всеки , прекрачил прага на библиотеката. Личността на библиотекаря да буди симпатии и доверие чрез външен вид, поведение , приветливо и професионално отношение към всеки читател.

**ІІ. ЛЮБИТЕЛСКО ХУДОЖЕСТВЕНО ТВОРЧЕСТВО**

Съществена част от дейността на читалището е грижата за разширяване и  развитие на любителското художествено творчество.

Художествено-творческата дейност в читалището цели запазване и развитие на традиционните ценности на българския народ, съхранение на обичаите и традициите, както и създаване на нови традиции, породени от нуждите на местните общности. Чрез тази дейност читалището ще работи за привличане на младите хора и учениците към читалищните самодейни колективи, както и за осмисляне свободното време на учениците през лятната ваканция. С изявите на читалището ще се работи за развитие и обогатяване на културния живот в града, за утвърждаване на националното самосъзнание и съхранение богатството на местната  култура.

1. ***Школа по шахмат „Тракийско конче”* –** треньор **Мирослав Митев**– целогодишни тренировки, участия в читалищните , регионални , републикански и международни турнири. Отлична подготовка на децата, която се легитимира чрез отличното им представяне на турнирите.
2. ***Детски фолклорен танцов състав „Тракийче”* –** хореограф **Росица Христова -** активни репетиции, участия в читалищни и общоградски тържества.

„

1. ***Група за възрожденски, македонски и популярни песни „Възраждане”* –** художествен ръководител **Руен Павлов** – редовни репетиции и участия в различни прояви на читалищата, участия в национални музикални конкурси .
2. ***Школа за поп музика –*** художествен ръководител **Марижана Иванова.** В школата участват деца на различна възраст, обучават се индивидуално , изпълняват популярни песни.
3. ***Клуб „Живи във времето”* –**членовете на клуба се запознават с личности, оставили трайна следа във времето с живота и делото си във всички сфери на живота.
4. ***К Г Б –*** ***Клуб на Готините Баби***.

Клубът е учреден през октомври 2019 година. Участват жени – членове на читалището, имащи отношение към култура, история, литература, политика. Мотото на клуба е: **Никога не е късно да усвоиш нови знания и умения и да преоткриеш красотата на живота.**

**ЦЕЛИ НА ХУДОЖЕСТВЕНИТЕ КОЛЕКТИВИ**

1. Участие на художествените колективи във фестивали и изяви с местно, регионално, национално и международно значение.
2. Поддържане на утвърдените форми в любителското художествено творчество и създаване на нови. Ангажирано участие в общинските конкурси, празници и др. прояви.
3. По нататъшно организационно укрепване на самодейните колективи и утвърждаване на приемствеността,като важно условие за поддържане на високо художествено творческо ниво.
4. Да се приложи подход при създаване и утвърждаване на самодейните колективи,като се прави комплексна оценка за реално съществуващите нужди и условия за функционирането на определена самодейна форма.
5. Специално внимание и подкрепа на младите дарования; осъществяване на местни творчески проекти и инициативи със заинтересованите институции относно културното възпитание на децата, учащите се и младите хора и стимулиране на творческите им възможности /музика, фолклор, традиционни изкуства, танц, краезнание, литература и др./
6. Осъвременяване на читалищните дейности и услуги чрез обучение на хората от всички възрасти с цел развитие на гражданското общество. Читалището – място за учене през целия живот.

**III. КУЛТУРНО-МАСОВА РАБОТА**

**ПРАЗНИЧЕН КАЛЕНДАР**

***ЯНУАРИ***

1. **Месецът на имените дни** – Ивановден, Йордановден, Антоновден, и т.н. - значение и етимология на имената – празнуване на имените дни на самодейците при читалището.
2. **Клуб „Живи във времето“** – сбирка на членовете във връзка с годишнината на италианския писател **Умберто Еко** – 90 години от рождението му. /1932 – 2016 /. Подготвят се материали за романите на У.Еко „Името на розата“ и „Махалото на Фуко“ и откъси от двата романа. 10.01.
3. **Изложба със стихосбирки от Блага Димитрова** по случай 100 години от рождението й 1922-2003/ - обичана, известна българска поетеса, писателка и литературен критик. 7 – 17.01.
4. **20 години съществуване на валутата евро –** сбирка на членовете на читалището във връзка с изнасяне на актуална и необходима информация за случващото се в момента в нашата страна и предстоящото въвеждане на еврото у нас като единна валута на ЕС

18.01.

1. **„Страст, поезия, любов”** – лекция-разговор за бурния емоционален живот на поета **Пейо Яворов**, оставил отпечатък върху цялото му творчество по случай 143 години от рождението на великия поет.

- 21.01.

***ФЕВРУАРИ***

1. **4 февруари – световен ден за борба с рака** – лекция по темата с гостуващо медицинско лице. И с разговор по проблема ,който е бичът на съвременното общество.–
2. **„Влюбени и опиянени“** – празник, посветен на виното и любовта. Празнуване с по-големите самодейци в читалището, като акцентът ще е върху любовта като движеща сила във всички сфери на живота. Любов, която поражда доброта, смиреност, мъдрост, желание за помощ, усет към красотата, емоционалност, творчески подем, ярки научни открития и пр. черти на човешкото поведение.

14.02.

1. **Вечна памет за Апостола на свободата Васил Левски -** поднасяне цветя на паметника на Левски. – 19.02.
2. **Изложбен кът** с книги от френския поет, писател, романист Виктор Юго / - /1802 -1885/. 15 – 25.02.
3. **Клуб „Живи във времето“** – сбирка по повод 140 години от рождението на **Владимир Димитров – Майстора** – български художник. Материали за живота на известния наш художник заедно с видеоматериал с негови картини. - 21.02.
4. **Клуб „К Г Б“** – сбирка на членовете по случай 75 години от рождението на българската поетеса **Миряна Башева** - /1947-2020/. Четене на нейни стихове. - 23.02.
5. **Изложба на произведения от Карл Май** , подчинена на 180 години от неговото рождение /1842-1912/ - книгите за деца „Винету“, „В долината на смъртта“, „Синовете на великата мечка“, „Черния мустанг“ . – 21 – 28.02.

***МАРТ***

1. **1 МАРТ – Ден на любителското творчество и Ден на баба Марта**- празнично веселие с децата от колективите в читалището.
2. **3 март** – **национален празник на България** – историческа разходка в тъмните векове на турското владичество в България – среща с историк. И участие в шествието по случай празника до мемориалния комплекс „Бранителите на Стара Загора“.
3. **„Стара Загора – град с темели в кости забити“** – изложба на книги , отразяващи чрез писаното слово най-трагичния период в историята на България – петвековното турско робство. – 1 -10 .03.
4. **„Божественост, наречена жена“ – Ден на жената 8 март .** Празнични участия на формациите към читалището.
5. **Изложбен кът** в библиотеката с творби на българския поет и преводач **Димчо Дебелянов** по случай 135 години от неговото рождение. 20 -30 .03.
6. **По случай световния ден на поезията 21 март** – сбирка на **клуб „Живи във времето“** и четене на стихове от любими автори-поети .
7. **Благовещение Богородично** – огромна почит от всички – хора и животни - „дори птичките гнездо не вият“ ! За смисъла на религиозния празник **„Благовец“** ще разговаряме с гост свещеник и членове на читалището . . Празненство в читалището. 25.03.
8. **Посещение на театрална постановка** на членовете на читалището във връзка с международния Ден на театъра 27 март.
9. Сбирка на **клуб „К Г Б“** на тема „Храним ли се здравословно“. Споделяне на ястия и практики на всяка от дамите. 30.03.

***АПРИЛ***

1. **„Светът е оцелял, защото се е смял“** – Ден на хумора и шегата. Разходка до столицата на смеха Габрово с фенове на читалището и на смеха - смеха ,като извор на добро настроение и признак на интелигентна чувствителност. 1.04.
2. **2 април – Международен ден на детската книга**. Гостуване на деца от предучилищна възраст от Шесто училище в библиотеката ни и запознаване с най-новите ни детски книги. 2.04.
3. Среща на дамите от **клуб „ К Г Б“** на тема **„ Александър Батенберг“ – княз на България“.** Ретроспективен поглед в историята на страната ни по време на управлението на княз Батенберг от 1878 до 1886 година - възкресяване на позабравени факти от това бурно за България време. Ще се запознаем със **„Спомени за едно смутно време“ на Мария фон Батенберг**- сестра на княза. Проявата е подчинена на 165 години от рождението на първия български монарх след Освобождението. 4.04.
4. **7 април – международен ден на здравето. Изложба** на литература на здравна тематика. 4 -14.04.
5. Сбирка на **клуб „Живи във времето“**  , посветена на поетесата **Петя Дубарова** - „ най-младата сред големите творци на България“ и 60 годишнината от рождението й . „Понякога съм толкова добра, че цялата изтръпвам и боли ме“ – думи на момичето, което обичаше страданието , отишло си твърде рано от този свят .Четене на нейни стихове. 14.04.
6. **ЦВЕТНИЦА –** християнски празник на цветята и на хората с „цветни“ имена – участие на **ТФ „Тракийче**“. 17.04.2022
7. **„Пролет моя животворна“ – концерт на изпълнителите от Школата за поп музика** пред родители и приятели по случай идването на приказния сезон, наречен ПРОЛЕТ. Концертът ще се реализира в читалището. 20.04.
8. **23 април – Международен ден на книгата и авторското право**- участие в **Маратона на четенето** с ученици от Шесто училище.
9. **Участие на групата за планинарски, възрожденски и патриотични песни „Възраждане“** в националния празник на туристическата песен в гр.Казанлък. април
10. Участие на **група „Възраждане“ в Дните на възрожденската патриотична песен „Топчето пукна“** в гр. Клисура**.** април
11. **Великденски концертни участия на ТФ „Тракийче“ и Школата за поп музика**. края на април

***МАЙ***

1. **Участия на изпълнителите от Школата за поп музика в музикални конкурси**  в страната – Казанлък, Бургас, Стара Загора и др. - присъствено или онлайн.
2. **Участие на ТФ „Тракийче“ в конкурса за камерни танци в Хасково.**
3. **„Бъдете преблагословени**“ – Празник , посветен на делото на братята първоучители Кирил и Методий. Професионален празник на хората, които работят с писаното слово - книгите. **Среща на библиотечните работници в читалищата.**  11.05.
4. **„ВЪРВИ, НАРОДЕ ВЪЗРОДЕНИ“**  - химна за светите братя Кирил и Методий, написан от Стоян Михайловски през 1892 година.Среща на членовете ***на клуб „К Г Б“ по случай 130 години от написването на химна.*** Акцент върху живота на автора . И за значението и въздействието на текста и музиката на химна върху поколения българи. 17.05.
5. **Участие на формациите в читалището в празничното шествие в града на липите, посветено на 24 май- Деня на писмеността и културата**.
6. **Изложба на книги от американския писател и автор на трилъри Робърт Лъдлъм,** посветена на 95 години от неговото рождение. 20 – 30.05.

***ЮНИ , ЮЛИ***

1. **Летни занимания на участниците в Школата по шахмат „Тракийско конче“**
2. **„За билки преди изгрев“-** за магията на **Еньовден** , за лековитите билки и вода, за здравето и утринната роса ще говорим - и ще берем билки с приятели на читалището рано сутринта на Аязмото.

24.06.

1. **„За чиста и свята република“** – надслов на книжната **изложба за българския национален герой Васил Левски** по случай 185 години от рождението му. 1-10 .07.
2. **Изложба на произведения от „певеца на българското село“ Елин Пелин** във връзка със 145 години от неговото рождение /1877 – 1949/. 10-20.07.
3. **Изложбен кът** в библиотеката с книги от френския писател и романист **Александър Дюма** , посветена на 220 години от рождението му /1802-1870/. 20-30.07.

***АВГУСТ***

1. **Празник на любителските поп и рок състави от Стара Загора и региона**. Реализация - в парк „Артилерийски“ на 28.07.2022.

***СЕПТЕМВРИ***

1. **„София, Вяра, Надежда , Любов“** – християнката Мъдрост и нейните дъщери Вяра, Надежда и Любов. За християнските добродетели като основен стълб в човешкия живот, за празника на духа, за вярата и за любовта в нашето време – разговор с приятели на читалището и гостуващ свещеник в читалището.

19.09.

1. **22 септември – Ден на независимостта на България.** Независимостта на България е провъзгласена на 22 септември 1908 година - българската държава отхвърля политическата си зависимост от Османската империя. Сбирка на членовете на **клуб „Живи във времето“** в читалището. Подготвени видеоматериали и разговор по темата. 21.09.

1. **„Вятър ечи, Балкан стене“ - библиотечна изложба** на материали , стихове набългарския поет, композитор и културно- просветен деец **Добри Чинтулов** , посветена на 200 години от рождението на великия възрожденски поет и педагог .

20-30.09.

***ОКТОМВРИ***

1. **Ден на музиката и поезията – 1 октомври** – сбирка на членовете на **клуб „К Г Б“ и клуб „Живи във времето**“, подчинена на празничния ден и изпълнена с музика и изпълнение на стихове от старозагорски поети. 1.10.
2. **Денят на Стара Загора – 5 октомври**. **Концерт** с участието на **ТФ „Тракийче“ и Школата за поп музика** в Младежки дом на 6 октомври.
3. **„С усмивка и добро настроение“ - световен ден на усмивката.** Усмивката като посланик на щастието и доброто – празнуване с децата от формациите към читалището с песни и танци. 7.10.
4. **Четиринадесети шахматен турнир за деца „Тракийско конче“** с участието на деца от цялата страна . Турнирът ще бъде подчинен на Деня на Стара Загора. 14.10.

***НОЕМВРИ***

1. **Изложба на произведения за книжовници, просветители, борци за съхранение на духовните ценности на нацията ни . Изложбата е посветена на деня на народните будители 1 ноември** и 100 години от обявяването му за общобългарски празник , почитащ делото на българските будители - за свобода, за просвещение, за отстояване на морални ценности, за съхранение на род и родина, за запазване и обогатяване на традиции и обичаи . 1-15.11.
2. **„Танцуваме и мечтаем заедно“** – **юбилеен концерт на ТФ „Тракийче“** в залата на Операта. 3.11.
3. **Сбирка на клуб „Живи във времето“ по случай 140**-та годишнина от рождението на **унгарския композитор Имре Калман- царят на оперетата.**  Музика от оперетите „Царицата на чардаша“ и „Графиня Марица“ ще звучат в читалището и ще ни напомнят за духа и блясъка на Европа от първата половина на 20 век. 13.11.

***ДЕКЕМВРИ***

1. **„Коледна приказка“** – Коледен концерт на детски вокални групи от Стара Загора. 14.12.
2. **Коледни трепети** – празнични Коледни участия на формациите в читалището.

**ІV. МЕТОДИ ЗА УТВЪРЖДАВАНЕ РОЛЯТА И МЯСТОТО НА ЧИТАЛИЩЕТО В СЪВРЕМЕННИТЕ УСЛОВИЯ**

1. Работа с всички институции за популяризиране , подпомагане и утвърждаване дейността на читалището.
2. Подобряване условията за работа в читалището- създаване на подходяща атмосфера за висококачествена работа в читалището, извършване на необходими ремонтни дейности за поддръжка на базата в добро състояние и пр.
3. Повишаване на професионалните качества на работещите в читалището, използвайки различни и съобразени с възможностите ни начини за това – курсове, семинари, обмяна на опит, срещи със специалисти.
4. Непрекъснат контакт с читателите, с членовете на читалището ,за да търсим подходящи варианти за подобряване качеството на услугите на читалището.
5. Участие с различни проекти с цел финансиране на различни идеи, касаещи утвърждаването ролята и мястото на нашето читалище в обществения и културен живот на община Стара Загора.
6. Работата на читалище „Георги Бакалов 1933” е съобразена с посоката на развитие на общината като цяло и е подчинена на волята ни за съвместна ползотворна работа с Община Стара Загора

Приета: **26 октомври 2021**

**Проведено заседание на Настоятелството**